**Pe scurt**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Urăsc durerea-nchipuită

din patrioți de mucava,

când țara este chinuită

mereu e vina altcuiva.

Urăsc instanțele supreme

ce adevărul nu-l mai cred

eliberând mult prea devreme

canalii cu aspect de ied.

Urăsc să văd cum lumea toată

ne ia în râs, peste picior,

cu degetul pe rând, ne-arată,

privindu-ne superior.

Urăsc să fie poezia

pusă la zid de neofiți

ce preaslăvesc ipocrizia

și nu mai pot să fie-opriți.

Urăsc să plâng și să mă doară

destinul unei țări străvechi!

Tu, țară, scumpă țărișoară,

nu mai ai ochi, nu ai urechi.

Te-au dat la alții pe sub mână

chiar fiii tăi, poftind averi,

și au uitat limba română,

printre străini se cred boieri!

Urăsc să fii îngenuncheată

de o cohortă de lachei,

mi-e versul astăzi o săgeată

înfiptă-n toți acești mișei!

Adina V.

4.12.2017